
			Først og fremst vil jeg takke alle i Bonnier Books for støtten, og for måten dere styrer det stadig voksende Football Heroes-skipet på. Det er både en ære og en glede å få skrive historier for den neste generasjonen fotballfans. Takk også til agenten min, Nick Walters, som gjør at jeg kan fortsette å ha drømmejobben.

			En ekstra stor takk til alle lærere, bokhandlere og bibliotekarer som har anbefalt disse bøkene, og selvfølgelig til leserne. Denne serien er en suksess på grunn av dere.

			Over til venner og familie. Jeg hadde ikke skrevet denne bokserien hvis det ikke var for broren min, Tom. Jeg er veldig takknemlig for at han trodde på meg som forfatter. Jeg er også veldig takknemlig overfor resten av familien min, spesielt Mel, Noah, Nico og selvfølgelig mamma og pappa. Det er foreldrene mine som ga meg mine to største lidenskaper: fotball og bøker. De er en inspirasjon i alt jeg gjør.

			Takk også til vennene mine for all kjærligheten og latteren, men jeg beklager å måtte si det – jeg kommer ikke til å skaffe meg en «ekte jobb» med det første!

			Og til slutt, til Iona. Jeg kunne ikke ha gjort dette uten oppmuntring og forståelse fra deg. Jeg er veldig glad i deg, og også Arlo, Lila og Claude.

		

	
		
			KAPITTEL 1

			TRIPPEL TRIUMF

			10. juni 2023, Atatürk olympiske stadion, Istanbul

			«To seire – bare én igjen!» ropte Manchester City-spillerne da de gikk om bord i flyet som skulle ta dem til Tyrkia og Champions League-finalen mot Inter Milan.

			Da Erling Haaland signerte kontrakten med City hadde han store forventninger til den kommende sesongen. Men det han fikk til, var langt mer enn han noen gang hadde turt å drømme om.

			Erling hadde knust scoringsrekorden i Premier League, og hadde med sine 36 seriemål gått forbi legendene Andy Cole og Alan Shearer. Han måtte klype seg i armen når han tenkte på de 52 målene han hadde skåret i turneringer – med den berømte lyseblå drakta på.

			Og nå var det en ny feiring hver eneste uke. City hadde vist klasse da de løftet Premier League-trofeet etter seieren mot Arsenal. To uker senere la de til FA-cupen da de slo Manchester United i finalen. Nå var Champions League det siste som manglet, og alle pratet om muligheten for en legendarisk trippel.

			Samtidig visste Erling at City-fansen hadde fått knust hjertene sine i Europa tidligere. I 2021 tapte de Champions League-finalen mot Chelsea, og forrige sesong hadde de kollapset i semifinalen mot Real Madrid. Det var derfor Erling var hentet inn for å få City over dette siste hinderet. Nå var de bare 90 minutter unna å bli konger av Europa.

			«Vi har ikke kunnet feire ordentlig ennå», hadde Erling fortalt foreldrene sine på vei til flyplassen. «Denne sjansen kan glippe hvis vi slapper av eller mister fokus. Vi har en jobb å fullføre.»

			Han gjennomførte sine vanlige kamprutiner, men magen hans slo baklengs salto i en blanding av nervøsitet og spenning. Banen virket litt glatt, og Erling prøvde ulike fotballsko for å finne riktig grep. Det siste han ville var å skli og gå glipp av en målsjanse.

			«Erling har visst tatt med seg hele skokolleksjonen sin!» spøkte Kevin De Bruyne mens Erling prøvde et par til.

			Pep Guardiola ga spillerne en high five da de kom tilbake til garderoben for noen siste instruksjoner etter oppvarmingen. «Dette er vårt øyeblikk», sa Pep og smilte. «Vi vet hva som står på spill i kveld, og vi har sjansen til å gi denne sesongen en magisk avslutning. Gå ut og nyt matchen!»

			Erling kjente hvordan spenningen pumpet gjennom kroppen ved kampstart. Det føltes godt å få noen tidlige ballberøringer. To Inter-forsvarere lå som klistret til ham, klare til å avskjære pasninger fra Citys midtbanespillere, men han visste at det når som helst kunne oppstå en sjanse.

			Så kom den. Ilkay Gündogan spilte en rask pasning til Kevin, og Erling startet løpet umiddelbart. Han visste at Kevin alltid var på utkikk etter den avgjørende pasningen som åpnet forsvaret. Erling stakk inn i bakrom, et skritt foran den nærmeste Inter-forsvareren, samtidig som han passet på å holde seg onside. Kevin så ham, og spilte ballen gjennom.

			Erling kom først på ballen, men berøringen førte ham litt lenger ut til siden enn planlagt. Han hamret likevel av gårde et skudd med venstre og merket at han traff godt. Hadde den gått én meter til siden hadde City tatt ledelsen, men Inter-keeperen blokkerte skuddet.

			I pausen var Pep rolig. «Vær tålmodige, gutter», sa han og klappet, før han gikk gjennom noen små taktiske endringer. «Sjansene kommer.»

			Erlings løp distraherte forsvarerne, og åpnet opp plass for Ilkay, Jack Grealish og ikke minst Bernardo Silva, som plutselig kom seg fri inne i sekstenmeteren.

			Innlegget var på vei rett mot Erling, men ballen traff en Inter-spiller på veien. Erling snudde seg for å protestere for hands, men stoppet da han så ballen rulle perfekt mot Rodri – som plasserte et ustoppelig skudd i nettet. 1–0!

			Måååååååååååååååååååååååååååååååååååååål!

			Hele City-laget løp bort til hjørneflagget sammen med Rodri for å feire foran City-fansen. «Kom igjen!» ropte Erling og så opp mot publikum. Han visste så altfor godt hva trippelen ville bety for dem.

			Men kampen var langt ifra over. Erling gjorde sitt beste for å holde på ballen og gi forsvarerne en pause fra det intense presset fra Inter. Han jobbet hardt for å hindre Inter-forsvarerne i å få ballen fremover, og innimellom kikket han på resultattavla for å sjekke tiden på klokken.

			Erling kunne bare se på da en Inter-heading gikk i bue over Ederson, men heldigvis traff ballen tverrliggeren. I kampens siste minutt løp han tilbake for å forsvare en corner, og Inter sendte frem keeperen i et siste desperat forsøk på å utligne. Ederson fikk en hånd på ballen, før City klarerte.

			Dommeren blåste i fløyta! Det var over! City hadde endelig vunnet Champions League!

			Erling kastet armene i været og spurtet bort til lagkameratene, mens alle Citys innbyttere og trenere løp ut på banen i ekstase. Alt han kunne se var lykkelige fjes. Alle sang og danset foran supporterne.

			«Trippelvinnere! Høres ikke så verst ut!» sa Erling og klemte Kevin og Bernardo. «Det blir ikke bedre enn dette!»

			Pep hev seg med i feiringen og ga Erling en bjørneklem. «Jeg visste at du var den siste brikken i puslespillet!» ropte Pep over støyen av jubelrop og sang. «For en kveld!»

			«Dette er bare begynnelsen for dette laget!» svarte Erling og blunket.

			For tredje gang på tre uker stilte Erling og lagkameratene seg opp for å motta medaljer. Champions League-pokalen strålte bare noen meter unna, og han ristet forundret på hodet da opplevelsen begynte å synke inn. Etter de to første titlene visste City-spillerne at de fortsatt hadde mer å slåss for. Nå kunne festen virkelig begynne.

			Erling og resten av troppen strålte bak Ilkay mens de ventet på sin tur til å løfte pokalen. Han var fortsatt bare 22 år, men denne sesongen bekreftet at han var en av verdens beste spisser, som han hadde forestilt seg siden han var en liten gutt.

